Асен Пейков
Асен Пейков е български и италиански скулптор, живял и работил дълги години в Италия. Статуята на Леонардо да Винчи на входа на международното летище в Рим е негово дело.

Биография 
Роден е в София през 1908 г. По-голям брат е на художника Илия Пейков. Семейството се мести в Севлиево през 1914 г. След смъртта на баща си през 1923 г. Асен Пейков се премества в Созопол, където за пръв път започва да се занимава със скулптура. Завършва Художествената академия в София със златен медал.

Като студент участва в конкурса за паметник пред Софийския университет на неговите първи дарители братята Евлоги и Христо Георгиеви и получава втора награда. През 1938 г. открива първата си самостоятелна изложба в своето ателие на бул. „Цар Освободител“ в София. Няколко месеца след това напуска окончателно България.

След заминаването си от България Асен Пейков живее в Париж, Мадрид, Съединените щати, накрая се установява в Италия. През следващите години Пейков се превръща в една от водещите фигури на италианската скулптура. Ученик е на професор Андрей Николов и последовател на римската пластична школа. Създава над 1300 творби. В ателието си на улица „Маргута“ №54 в Рим прави потрети на много изтъкнати италиански интелектуалци, както и на редица световноизвестни личности.

Асен Пейков умира в Рим през 1973 г.

Има син, Рудолфо Пейков.

Творчество 
Сред многобройните произведения на Пейков най-известни са:
 статуята на Леонардо да Винчи на международното летище в Рим;
 бронзовата Минерва в университета в Бари;
 мраморната статуя на Сан Джовани в Рим;
 фигурата на Атлета в Чекиньола;
 бюстът на Папа Пий XII за конгресния център „Мондо Милиоре“ в Рим.

Автор е също на бронзовата роза – символ на „Премия симпатия“, една от най-престижните римски награди, учредена през 1967 г.

Признание 
През 2000 година посмъртно е обявен за „Почетен гражданин на Севлиево за столетието“.

По повод 100-годишнината от рождението на Асен Пейков на 27 юни 2008 г. в град Севлиево е открита художествена галерия „Асен и Илия Пейкови“.

Малък площад (ларго) в Рим, намиращ се в близост до Колизеума, е наименуван на скулптора.

Източници

Външни препратки 
 Стела Стоева, „Асен Пейков и синът му Родолфо общували със София Лорен и Джорджо де Кирико“, в. „Сега“, 15 май 2008
 „Римска маркиза се отказва от титлата си заради българския скулптор Асен Пейков“, в. „24 часа“, 7 март 2013
 Диана Гласнова, „Асен Пейков, скулпторът, който не е заобикалял препятствията в живота си“ , bugari-u-hrvatskoj.com, 16 септември 2013
 Йордан Луканов, „Квадрат 500“: Акцент на месеца – скулптура от Асен Пейков“ , weekendclub.bg, 10 ноември 2015
  „Secret Compartment in Leonardo da Vinci Statue“, atlasobscura.com

Български скулптори
Италиански скулптори
Възпитаници на Националната художествена академия
Почетни граждани на Севлиево
Българи в Италия
Родени в София
Починали в Рим